Papersnake/gushiwen huggingface dataset:
赠梓潼袁君西归
真德秀（宋代）

君辞万里蜀，东游海之壖。所挟大易数，自谓探幽玄。

纵横布筹算，妙若蓍之圆。殷勤扣其说，得数须得全。

人生穹壤间，其孰司陶甄。短长辨凫鹤，百一分夔蚿。

造物初何必，赋受自尔偏。数有饶与乏，定命谁能迁。

理则无亏盈，一性各浑然。颜蹠偶寿夭，尧桀非愚贤。

缅怀乐正子，圣门得真传。全生必全归，此语星日悬。

予生故多奇，荣枯听诸天。独有任道心，未死须乾乾。

君提空囊至，又复垂橐旋。岂尝卜而来，所遇非昔泉。

术工用乃拙，为子笑且怜。矢诗苦不多，聊压瞿唐船。
宴齐云（南歌子）
贺铸（宋代）

境跨三千里，楼侵尺五天。碧鸳鸯瓦昼生烟。未信西山台观、压当年。

野色分禾黍，秋声入管弦。闲挥谈尘襞吟笺。三十万家风月、共流连。
满江红·衮衮诸公
林正大（宋代）

衮衮诸公，嗟独冷、先生宦薄。夸甲第、纷纷粱肉，谩甘寥寞。道出甲皇知有用，才过屈宋人谁若。剩得钱、沽酒两忘形，更酬酢。清夜永，开春酌。听细雨，檐花落。但高歌不管，饿填沟壑。司马逸才亲涤器，子云识字终投阁。且生前、相遇共相欢，衔杯乐。
过大哥山池题石壁
李隆基（唐代）

澄潭皎镜石崔巍，万壑千岩暗绿苔。

林亭自有幽贞趣，况复秋深爽气来。
梦书十字史记册上太史公此书真是笔斡造化梦语非夸也因足之识于策
方岳（宋代）

禹穴探幽眇，神功接混茫。绝麟才此笔，春梦试平章。
清明病中作
顾璘（明代）

万里清明节，三年放逐臣。已无花共照，况有药相亲。

岭徼饶蒸雾，江湖一病身。圣朝容腐朽，归去老垂纶。
偶吟
徐夤（唐代）

千卷长书万首诗，朝蒸藜藿暮烹葵。清时名立难皆我，

晚岁途穷亦问谁。碧岸钓归惟独笑，青山耕遍亦何为。

寻常抖擞怀中策，可便降他两鬓丝。
送潘传秀才归宣州
姚合（唐代）

李白坟三尺，嵯峨万古名。因君还故里，为我吊先生。

晴日移虹影，空山出鹤声。老郎闲未得，无计此中行。
杨氏谣
佚名（唐代）

男不封侯女作妃，君看女却是门楣。
和张公叙别古风
罗从彦（宋代）

良工创新第，潇洒侔洞府。经营未毕工，四面方兴渚。

蛟龙忽夜徙，空中震雷雨。亲旧贺于门，主人迎孔户。

连唤凤儿来，藏书几多部。为我张广筵，酬宾酌以旅。

人谓主公贤，敦朴嗤峻宇。规模出心匠，务卑由乃祖。

欲图久安逸，勿辞暂劳苦。忠孝阐门家，诗礼光族绪。

居室云苟完，谦冲弥自处。玉石不分别，鹤鸡谩为侣。

顾予局促辈，乡评少推许。尝游庄岳间，喜作齐人语。

何幸天相之，幡然交邹鲁。早年钦大名，驰书聊以序。

比来揖清风，谈笑挥玉麈。见之名利尽，久侍岂无补。

素志以深酬，青眼犹相与。默念汤盘颂，未为倾肺腑。

何当惠古风，锦绣施笺楮。妙曲诚寡和，取则凭柯斧。
冬日杂兴 其四
赵蕃（宋代）

愦愦若有失，岑岑殊未佳。枯藜茅屋静，高枕竹窗斜。

冬日谁云短，吾生幸有涯。薰炉微结篆，茗盌细浮花。
昨方为桑麦说苦今日忽喜得雨
陈著（宋代）

连日南风雨不成，今朝忽有洗檐声。春膏唤起地元气，仁脉流檐天本情。

桑妇惊传二叶迸，田翁痴望两歧生。穷阎系命皆蚕麦，最是难供急急征。
别真直院西山
汪莘（宋代）

去年来见公，略以书自陈。
今年来见公，知公意已亲。
一见为我喜，再见为我颦。
温存到风雨，检点及米薪。
会我群玉堂，坐上皆伟人。
欲引野鹤姿，轩昂出京尘。
公自哀其穷，我岂有足珍。
但愿公富贵，何忧我贱贫。
过从两三月，意味十万春。
将非前世缘，更结来生因。
所恨难久留，归理青溪缗。
公亦厌承明，请牧江海滨。
嗟我老于行，东西足悲辛。
那宜种橘柚，幸使守松筠。
再登蓬莱阁
释绍嵩（宋代）

野水弥漫绿涨川，乱云如兽出山前。
天生一本徐熙画，全是蓬莱十月天。
雉子斑
缪慧远（清代）

雉子斑兮，其羽煌煌。雄雌朝飞，阡陌相将。十步一啄，载飞载藏。

谁为祸枢，体负文章。南山媒翳，北山罗张。樊笼既入，形容无光。

恭承嘉惠，食以稻粱。尔虽小物，耿介莫当。局促一世，生不如亡。

微命既释，感恩未央。迟迟春日，膏泽徜徉。愿同黄雀，衔环君旁。
哭李太华时为宁德令倭寇陷城死节
黎瞻（明代）

封守在四夷，疆场有常处。江河苟推迁，难作太平语。

当其城破时，山川皆惨沮。平生忠义魂，此夕荡羁旅。

千秋万岁名，可以并张许。人生不百年，苟活亦何取。
护驾村
林璁（清代）

杏花开满径，晴日倍光辉。村酒无贤圣，山园少是非。

老农驱犊过，童子牧羊归。目断长林际，樵歌入翠微。
衡州逢解子中别后奉寄
吕本中（宋代）

我来筠水阳，君亦发章贡。相逢潇湘门，及此兵未动。

卧闻羽书驰，起已行者众。匆匆不及款，尚辱苦语送。

慨然念平生，相从已如梦。交游半生死，所至多罅缝。

我衰学不入，君亦老未用。熟知一世中，有此九鼎重。

子贱则君子，闵子言必中。师门未遽绝，斯文实天奉。

别离又几日，坐想发孤讽。衡州逼南岳，湘水寒不冻。

颇传江西扰，盗贼已放纵。往从田苏游，此乐不得共。
感春
李贺（唐代）

日暖自萧条，花悲北郭骚。
榆穿莱子眼，柳断舞儿腰。
上幕迎神燕，飞丝送百劳。
胡琴今日恨，急语向檀槽。
跋姜春坊梅山诗集二首
杨万里（宋代）

松风涧水打窗声，玉佩琼琚触眼明。
当书如何挂秋月，未春特地转新莺。
只销一卷梅山集，幻出多般景物情。
老子平生有诗癖，为君焚却老陶泓。
清平乐 题平芜晚景轴，赠杨铭修同年
姚华（清代）

马蹄难驻。迢遰平芜去。愁到夕阳红尽处。山外一鞭摇暮。

凄烟返顾苍茫。它乡转更思乡。家在画图天远，夜来山寺钟忙。
散怀
陆游（宋代）

少年已遂遯山林，何况霜毛两鬓侵。
习气尚存诗入梦，病根未去药关心。
猿知秋近啼先苦，鹤阅年多顶渐深。
不忍顿疏风月在，麤能扶杖即登临。
偈颂二百零五首
释正觉（宋代）

灵机未动，道环先入。
极理也妙得穷通，顺事也聊分借借。
得象得私，何固何必。
娟娟印水之月魂，冉冉在华之春律。
巍巍堂堂兮炜炜煌煌，三千大千兮周行独立。
酬柳相公
顾况（唐代）

天下如今已太平，相公何事唤狂生。

个身恰似笼中鹤，东望沧溟叫数声。
舟中
苏泂（宋代）

小睡醒来欲二更，村深那听鼓钟声。
舟中反覆无穷事，只道寒天不会明。
泊姑熟口
王周（宋代）

杳杳金陵路，难禁欲断魂。雨晴山有态，风晚水无痕。

远色千樯岸，愁声一笛村。如何遣怀抱，诗毕自开尊。
岁晚
陆游（宋代）

戒杀家庖罢馈鱼，病脾亦复禁寒蔬。
莫惭邻里嘲枯淡，出甑香粳玉不如。
书任生案 其一
嵩山女（唐代）

我本籍上清，谪居游五岳。以君无俗累，来劝神仙学。
菩萨蛮（寄赵使君）
陈师道（宋代）

清词丽句前朝曲。使君借与灯前读。读罢已三更。寒窗雨打声。

应怜诗客老。要使情怀好。犹有解歌人。尊前未得听。
又用前句作七绝 其一
王十朋（宋代）

重阳无数日，风雨登临缓。会见天气佳，黄花插须满。
张柬之
徐钧（宋代）

八十衰翁气尚存，挥戈一整旧乾坤。
惜哉千载多遗恨，馀烬犹存竟燎原。
投韩太祝
释了元（宋代）

公子乘闲卧绛幮，白衣老吏慢寒儒。不知梦见周公否，曾说当时吐哺无。
舟发雩都苦雨随缘成八首 其四
郭之奇（明代）

招招舟子笠蓑蒙，踯躅溇沙湿岸中。惊起浴鸥飞别浦，横拖醉竹压孤篷。
泊流潢驿，潮风大作二首
杨万里（宋代）

潮来潮去有何功，费尽辛勤辨一风。
若使无风潮自至，信他海伯有神通。
次韵蔡少张遣兴四首 其四
汪藻（宋代）

坐夺江山险，都忘带与襟。不应囚胆落，亦费庙谋深。

剩作怀归雅，行参解愠琴。君王怜赤子，意岂在南金。
陈氏园
许广渊（宋代）

今日青芜满，当年碧瓦稠。轩楹无寸木，池沼有残丘。

过客嗟啼鸟，居人竟牧牛。子孙谁秀颖，念祖力重修。
怀古堂有感 其三
黄裳（宋代）

山河来处禹分州，几代灵光孕俊游。推作汉王犹未足，更将功业看诸刘。
天不雨
姚燮（清代）

八月九月天不雨，天不病苗还病人。人怨体焦同土石，病愁虫食遍松筠。

熊熊鸟火明河角，阵阵蛟烟弄海唇。底尔伏庐无寸见，菊花濡酒酒濡巾。
云萝书舍为社文会赋
曹义（明代）

幽居谁结傍岩溪，苍莽云萝入望迷。紫蔓色侵苔石净，晴阴凉度竹窗低。

香凝白昼尘难到，门掩青山鸟自啼。知有堆床书万卷，几回披阅日沈西。
赋得山城犬吠云
李孙宸（明代）

荒城三五户，篱落自成村。每觉云惊犬，虚疑客到门。

近窗搅午梦，传谷应空喧。乐土相闻处，风犹大古存。
过泾邑水西县尹先伯祖尝为邑簿领耆儒有识者
吴龙翰（宋代）

客里身无事，乘閒过水西。
清波明白鹭，绿树带黄鹂。
酤酒道旁饮，吟诗石上题。
邑中逢旧故，坐定说环溪。
白首
陆游（宋代）

白首称祠吏，清时作幸民。
招呼林下客，游戏梦中身。
山路乌骡稳，烟波画楫新。
村村有花柳，无事即寻春。
离家
胡仲弓（宋代）

大笑出门去，江湖天地宽。
耐贫为客易，生计靠诗难。
日月双车毂，功名百丈竿。
上林有嘉树，且择一枝安。
生日
苏辙（宋代）

扶杖今年见国人，悬弧早岁忆兹晨。
佛身三世归依地，邻寺百兹清净因。
蘧子知非惭已晚，白公起定惜余春。
舞雩一濯平湖水，乡党惊呼白发新。
秋日述怀次张掌科时行韵
钟渤（明代）

秋江烟冷水光寒，采采芙蓉向晚看。衰鬓自怜风日改，閒情容放酒杯宽。

近瞻紫极垂玄衮，未傍青山挂皂冠。谁笑宦年踰五十，汉庭元有老郎官。
献寿戏作
苏轼（宋代）

终须跨个玉麒麟，方丈蓬莱走一巡。
敢献些儿长寿物，蟠桃核里有双仁。
和李致政花石山诗
魏了翁（宋代）

春风挽征衣，淑景荐莲实。
山中之奇观，变态纷襞积。
或划然以之，或蒙然以密。
或妩如修眉，或突如巨迹。
或鸷鸟将搏，或游龙偕出。
一目百奇怪，随景发诗癖。
江山昔岂无，万古阅閒寂。
而独陈於今，涸我风月笔。
便如遗俗士，高卧天一壁。
人知匪自南，不知亦奚恤。
题止戈堂二首 其一
汪藻（宋代）

此老胸中百万军，暂劳试手犬羊群。山头不复望廷尉，柱后何羊用惠文。

解带为城聊戏剧，卖刀买犊便耕耘。三山胜处开华屋，千载人传旧使君。
南唐官研歌用东坡墨妙亭诗韵为铁冶亭侍郎作
金士松（清代）

欧公昔贬官夷陵，少年意气殊飞腾。上书偶触司谏怒，一击不中鞲脱鹰。

携持此研随行箧，五鹿折角犹藏棱。摩挲廿载历禁近，直学都尉衔条冰。

传闻南唐初置监，山骨錾凿深渊凭。苍龙抉爪泄地脉，牛后讵辱端溪憎。

玉蟾蜍滴易水墨，澄心堂纸欺霜缯。淋漓墨沈日千幅，想见建业文房登。

侍郎耽书更嗜古，宝研每出夸良朋。细书藏锋蛰秋蚓，草诀掣笔蟠寒藤。

凤池曲水即此是，千秋羲献薪传镫。徵题墨本逮下走，窃羡仙舟附李膺。
题邹士则西爽轩
强怡（明代）

汲井事晨盥，华轩肃且清。敞扉面西麓，众峰何峥嵘。

岩岫落棂牖，云霞集檐楹。鲜飙天际来，轻岚席上生。

灏气薄琴册，余润沾緌樱。逍遥适意志，因之怡遁情。
和张二十五游白龙溪甘水谷郊居杂咏七首
范祖禹（宋代）

田家何所乐，野老饭蒿藜。
沙月鹭投宿，松风猿乱啼。
侵衣青竹冷，拂面绿萝低。
幽步无车马，唯应杖可携。
酒筵上答张居士
白居易（唐代）

但要前尘减，无妨外相同。虽过酒肆上，不离道场中。

弦管声非实，花钿色是空。何人知此义，唯有净名翁。
输粟行
周紫芝（宋代）

天寒村落家家忙，饭牛穫稻催涤场。燎薪炊黍呼妇子，夜半舂粟输官仓。

大儿担囊小负橐，扫廪倾囷不须恶。县胥里正不到门，了得官租举家乐。

去年有米不愿馀，今年米白要如珠。路傍老人拍手笑，尽道官兵嫌米粗。

良农养兵与胡竞，胡骑不来自亡命。田家终岁负耕縻，十农养得一兵肥。

一兵唱乱千兵随，千家一炬无孑遗。莫养兵，养兵杀人人不知。
寄刘州守报政归武定
尹台（明代）

三年为政古营丘，竹马仍迎旧细侯。故国才如公干少，新篇谁赋子山愁。

齐东宇甸通无极，海上风云动不周。早晚黄金徵汉吏，莫因重卧减风流。
伍有开贻梅竹植家圃二首 其二
何吾驺（明代）

贻我当生竹，初栽已满枝。绿浮添茗色，凉动八槐飔。

辄想凤凰至，能无燕雀窥。吾卢西浒外，绕径重提携。
又七言三首
刘克庄（宋代）

枝上绛英吹欲尽，镜中素发摘来稀。
今年过了菖蒲节，犹就香篝着裌衣。
钓台
刘过（宋代）

百尺难量大丈夫，问他出处意何如。乾坤已付刘文叔，从此先生归钓渔。
张明发有问用前韵谢之
钱时（宋代）

本自光明不费灯，个中元不隔微尘。
如何曾点归来后，千古无人解咏春。
龙华山寺寓居十首
王之望（宋代）

嗜好非前日，颠狂减少年。
久疏长夜饮，新学小乘禅。
觅句驱春恨，翻书引昼眠。
朝来山鸟闹，惊破睡中天。
念奴娇（次韵施德初席上）
毛幵（宋代）

丽谯春晚，望东南千里，湖山佳色。画戟门前清似水，时节初过灯夕。封井年登，京华日近，每报平安驿。满城花柳，正须千骑寻觅。

忆我年少追游，叨兔园客右，多惭英识。今日怀人无限意，老泪尊前重滴。赋咏空传，雄豪谁在，鬓点吴霜白。招呼一醉，幸公时慰愁寂。
云南布政使王芥子入觐赋赠 其一
姚鼐（清代）

维藩万里护边黎，拥节三年祀碧鸡。草绿闭关铜柱外，江喧行部铁桥西。

蛮夷月出邀歌舞，城郭风柔静鼓鼙。安远最宜张祝在，莫嫌功伐奏璇题。
临江仙·稽首吾门诸道友
谭处端（元代）

稽首吾门诸道友，降心向外休寻。等闲容易费光阴。修行何是苦，不了我人心。灭取无明三孽火，勿令境上相侵。本来一点没升沈。真闲如得得，步步上高岑。
谢刘德谦惠叠翠峰诗
李若水（宋代）

我闻刘纲古仙子，此郎无乃渠耳孙。
平生丘壑有真趣，脱口误与儿辈论。
杖藜乘兴绕山腹，拨碎松影寻云根。
一拳疏翠万峦足，见之惊喜双颊温。
挈来珍护等完璧，浸以清泚供金盆。
窗前细看坐忘食，冷碧尚带烟岚痕。
斗量明珠问君买，刮我十年尘眼昏。
莫学卫公作痴计，苛戒直欲传后昆。
高怀脱落万事细，一笑付余无吝言。
手扪心玩挽归兴，夜来清梦惊哀猿。
蝶恋花 青山梦旧次寂园丈韵
吴灏（清代）

一入素商连夜雨。雨响山园，人语溪边路。茅居数椽团碧树。

晓晴寻径云中去。

郁蔓虬松玄鹤侣。蔌蔌清泉，又与竹君遇。苍浪连天回梦处。

六尘长被黄尘误。
诗一首
韩琦友（宋代）

是非莫问门前客，得失须凭塞上翁。引取碧油红旆去，邺王台畔醉春风。
即事四首
刘克庄（宋代）

待凿新池引一湾，更规高阜敞三间。
缩墙恐犯邻家地，减树图看屋后山。
身隐免贻千载笑，书成犹要十年闲。
门前蓦有相寻者，但说翁今怕往还。
乙丑元日口号十首
刘克庄（宋代）

伴壮丁骑秧马出，看儿童放纸鸢嬉。
老无忧责庸非福，身是神仙不知知。
东阳为释慧约谣
佚名（隋代）

少达妙理娄居士。
谢送桂花 其二
郑清之（宋代）

道眼如如了色空，维摩方病散花中。杜陵有酒勤相觅，留俟清斋出梵宫。
次韵怀谭讷夫
释妙声（明代）

吴山岩岩界空碧，湖水春深好颜色。芳草连天百鸟飞，独怜王孙归未得。

骥垂两耳愁空山，驽骀高居十二闲。黄鹄一去不顾返，肯与鸡鹜留人寰。

落花冥冥闇南浦，山水清晖浩无主。先生岂不怀故都，举世溷浊何须数。

渚有兰兮江有蓠，我思君兮来何时。一春两度梦中见，是耶非耶空尔思。
花心动 环居植竹蕉梧桐
杨玉衔（清代）

空谷红稀，层峦合、中有团瓢阴影。听雨朱楼，扇暑无庭，怎许眠琴三径。

袖寒天、绿栖鸾渺，奈恨上、萼眉悽损。仗翠管、书愁怎得，挹泉金井。

艳羡潇湘一境。奈鹿梦都虚，凤巢难稳。暍息茂林，脆悟空身，燕蹴冰弦人醒。

待环万绿蒲团外，报风雨、兼秋做冷。算春到、繁华锦城懒问。
妇女之孝二十首·秋胡子妻
林同（宋代）

妾面羞君面，君心异妾心。
那能不念母，却遗别人金。
送沅清溪游江西
释元肇（宋代）

桐庐山下水，彻底照人清。流向西江去，吟高旧日声。

洪崖千丈雪，黄鹤一楼晴。知是何时到，随缘不算程。
梧桐影 其一 春阴
左锡嘉（清代）

豆蔻梢，丁香结。门掩落花深院深，游丝荡漾明还灭。
黄牛庙
韩守益（明代）

丹扁玄书揭峻扃，千章乔木雨馀青。云崖物像偏惊目，雪岭春湍走建瓴。

常祀永颁昭代典，扁舟多赖济川灵。长怀马耳徵奇梦，我有深衷托荐馨。
入兴安界
李曾伯（宋代）

路入兴安境，风光异昔年。
山川虽好在，井邑顿凄然。
雨打半颓屋，烟荒未辟田。
起丁征籴急，官府为防边。
送灵澈远云门
韦应物（唐代）

我欢常在梦，无心解伤别。千里万里人，祇似眼中月。
泾溪南蓝山下有落星潭可以卜筑余泊舟石上寄何判官昌浩
李白（唐代）

蓝岑竦天壁，突兀如鲸额。
奔蹙横澄潭，势吞落星石。
沙带秋月明，水摇寒山碧。
佳境宜缓棹，清辉能留客。
恨君阻欢游，使我自惊惕。
所期俱卜筑，结茅炼金液。
挽赵教授
魏初（元代）

马鬣封前乏妙辞，牛腰卷里又题诗。伤心故老凋零尽，谁说宫门唱第时。
次九弟韵兼怀师川二首 其二
李彭（宋代）

鸡回落雁渚，菊带傲霜华。稍过郊墟雨，犹鸣官地蛙。

层空听隼击，俯杖看蜂衙。妙趣谁能解，怀人天一涯。
句
宋太宗（宋代）

薄德终惭举，通才例上居。
送吴茂实
朱熹（宋代）

朝市令人昏，山林使人傲。谁知昏傲两俱非，但说山林是高蹈。
喝马一枝花 送沈茶星之来宾任
曹贞吉（清代）

绝远宾江路。乱水轻舟频渡。潇湘行欲尽、瘴云苦。

千树桄榔，月黑鹃啼处。到日清秋好，蜑户鲛人，满城看笑舞。

椰子倾甘露。照眼红蕉初吐。推琴小拄笏、讼庭暮。

龙目香中，早暗送、年华去。吟情应不减，问写就蛮笺，重寄昭王台否。
王君玉挽章其子迁其母同穴 其一
姜特立（宋代）

昔与先夫子，亲如老弟兄。君能敬父执，我亦感交情。

放意杯中物，无心世上名。佳城今夜月，应伴酒旗明。
池上荷花旋开旋落又赋 其一
林朝崧（清代）

何用逢时早晚争，先开先落更伤情。香留世界才三日，梦断池塘便一生。

梅雨惟教青子湿，楝风不信绿房倾。洛神罗袜归何处？空忆微波与目成。
从人借马钝甚戏作
李流谦（宋代）

一马如坎蛙，爬沙钝无比。
长绳制欲断，大箠折三四。
邮亭只数尺，对面不能至。
我闻穆天子，八骏日千里。
邀汝托后车，笑云勿相戏。
三月二十日晚酌
陆游（宋代）

暂因赐沐作闲身，太息才余一日春。
委地落花新著雨，穿帘归燕不生人。
卫青此日怪长揖，王翰当年谋卜邻。
商略晚窗须小醉，朱樱青店正尝新。
隐侍者游乳峰
释智愚（宋代）

窦深惟古雪，霄岸更危峦。
到者难披顶，寻师多卖单。
无时云气重，长带瀑声寒。
挨得入门句，归来示我看。
过浮丘寺饭力公房
魏大振（清代）

见说浮丘胜，冲寒借骑过。竹风喧涧户，花雨洒庭柯。

珊井枯犹汲，仙翁去不磨。香厨叨一饭，惆怅别烟萝。
送张漕正
徐积（宋代）

以正名官，居官以正。岂惟朝廷，生民之幸。名官以正，居官以直。

岂惟生民，宗庙社稷。积者为庆，流者为泽。远者无疆，久者无极。

此奚有他，一言之力。维时我后，智勇兼有。揭日当天，操杓运斗。

随手如意，不劳而治。明明赫赫，有因有革。所因者宜，所革者当。

维当维宜，生民之望。维正维言，民之望之。维言维正，何以尚之。

越有诤臣，义不顾身。白刃可蹈，赤心可倾。既曰真矣，弗变弗移。

既曰直矣，弗阿弗随。何事可沮，何利可回。不可则止，其可则为。

往司厥官，往成厥功。回天论事，有祖之风。
三衢史教授留馆
韩淲（宋代）

一再相逢把酒杯，老年怀抱为君开。溪山有味还飞雪，草木何心欲放梅。

共喜醉言方缱绻，又愁别后已徘徊。且论访戴成奇事，莫失扁舟我往来。
赠俞清老
许景衡（宋代）

昔我江淮几还往，闻君兄弟有声名。小轩便作陶彭泽，五字何如李少卿。

自说此身看老去，却惭相见太忙生。何时粗有田园计，把手江边取次行。
次韵赵伯武病中即事五首 其一
周紫芝（宋代）

卧疴念经时，勿药有新喜。便应走骎骎，谁复称起起。

啸歌理壶觞，婆娑在窗几。想当呼浊醪，与客谈妙理。
中庸·道不远人五首
陈普（宋代）

一人各有一安居，方寸归藏尽有余。
颜子一春常不出，他人日日去其庐。
次韵陈叔晋舍人殿试笔记
周必大（宋代）

帝垂清问切恢图，士贡昌言敢导谀。
高下共知归至鉴，考评聊许备先驱。
四帷迥隔心常渴，三榻横连体匣舒。
乌府凛然贤执法，紫垣籍甚古通儒。
墨朱同异容兼采，等级从违得细书。
尚酝时颁缸面酒，大官日馔腹前胪。
天香漫炷熏常歇，贡茗虚沾样顿殊。
晨壁摇风愁幕冷，夜窗透月喜帘疏。
九宾屈指胪连句，千虑倾心智与愚。
会待诏恩三日沐，湖山寻胜任舟舆。
吴江
王安石（宋代）

莽莽昔登临，秋风一散襟。
地留孤屿小，天入五湖深。
柑橘无千里，鱼虾有万金。
痦虽轻范蠡，终欲此幽寻。
雨夜怀昙长老
张锡祚（清代）

寂寥湛深夜，青灯照空宇。花发岭头梅，人听窗间雨。

情虚遗众缘，境清望真侣。释子卧云居，幽襟共谁语？
别方良翰
黄公度（宋代）

海上曾闻属国归，归来依旧壮心违。
风尘万里长为客，管库三年不救饥。
尊酒欲谋良夜醉，庭花故就别时飞。
看君好刷冲天翼，莫遣江城过雁稀。
游虎邱
陈珹（宋代）

选胜得朋俦，萦纡信小舟。旧游浑是梦，衰鬓独知秋。

爽气侵残暑，名言破积愁。醉归有明月，莫咏大刀头。
赋犬
张俨（两汉）

守则有威，出则有获。韩卢宋鹊，书名竹帛。
定风波·天语丁宁对未央
曾觌（宋代）

天语丁宁对未央。少摅素志向荆襄。烜赫家声今不坠。英伟。风姿飒爽紫髯郎。别酒一杯君莫阻。烛前粉艳俨成行。领略大堤花好处。无绪。也应回首水云乡。
荒径
释文珦（宋代）

幽径任蓬蒿，衡门闭亦牢。
驹寒宜在谷，鹤倦懒鸣皋。
老树根流髓，重岩石长膏。
樵童更閒静，听我读离骚。
和微之宴景仁新第
韩维（宋代）

华构经营不日成，宛如图画著丹青。
温貂密坐浮香篆，绿蚁盈丹照弁星。
得地新篁皆嫋嫋，凌霜修桧自亭亭。
祝公眉寿长康乐，不学痴人事醉醒。
以冻合玉楼寒起粟分韵得冻字
顾瑛（元代）

积雪未消春意动，千里登临游目纵。月明初度影娥池，曙色稍侵鸣玉洞。

佳人象管怯初寒，银瓶梅萼犹含冻。白发休嫌舞袖长，张灯夜促飞觞送。
雪
尤袤（宋代）

睡觉不知雪，但惊窗户明。
飞花厚一尺，和月照三更。
草木浅深白，丘塍高下平。
饥民莫咨怨，第一念边兵。
句
胡枚（宋代）

西梁万里何时到，争似怀沙入九泉。
澹岩游五首
洪彦华（宋代）

暗岩别是洞中天，石臼石棋仍石田。
因□岩扃知命戒，贪□□□复言旋。
送大彰徐博士还钱塘以客路青山外五字为韵赋诗五首 其二
释宗泐（明代）

出郭醒客心，驰车复东路。得官遂清贫，还家慰迟莫。

诸生日讨论，诗书自成趣。閒寻南坞僧，长吟倚岩树。
即事戏作四首 其一
程俱（宋代）

老乌作巢一何拙，柳条垂丝今秃缺。衔枝复堕苦饶舌，编条作巢枝错节。

老乌柳好汝勿伤，藏乌待得春叶长。安巢令汝着哺母，密叶更能庇风雨。
雨中问宿唐胡村南寺
傅圭（明代）

溪流曲曲抱南山，天与禅林作画看。有客晚来添一景，雨中吟对碧峰寒。
观梅 其二
方岳（宋代）

卧疴半月不曾来，等得来时渐次开。世外交情无久近，岁寒然后始知梅。
别赠诗
孙万寿（隋代）

昔我游云阁，及尔谬同官。高步参师友，长裾接绮纨。

索居方十载，相思劳万端。不言今夕遇，得尽故人欢。

酒随彭泽至，琴即武城弹。高斋屏馀热，珍簟宿轻寒。

叶落霜威重，蓂疏月色残。将归动离恨，弥伤行路难。
雪后十日始大晴喜作
王世贞（明代）

十日雪阴今日晴，北窗旭红吾眼明。树头玉花故片片，檐底珠雨时声声。

总愁千村露摇落，暂喜二候还澄清。放衙蜡屐何所念，石湖湖头双桨横。
菩萨蛮
晏几道（宋代）

个人轻似低飞燕。春来绮陌时相见。堪恨两横波。恼人情绪多。

长留青鬓住。莫放红颜去。占取艳阳天。且教伊少年。
潇湘八景图为镏养愚赋 其五 平沙落雁
凌云翰（元代）

相逐云间侣，翩翩落远沙。晚风吹不断，爱此一行斜。
送写神李肖岩入道
许棐（宋代）

一掣尘缘去学仙，鹤程风露渐高寒。白玉楼中逢鼻祖，为传吟貌寄予看。
出礼部试院王才元惠梅花三种皆妙绝戏答三首
黄庭坚（宋代）

舍人梅坞无关锁，携酒俗人来未曾。
旧时爱菊陶彭泽，今作梅花树下僧。
春望寄怀施大醇
李翊（清代）

近郭人家少，平田绿水环。花间藏野径，竹外露春山。

晚寺残钟度，烟林倦鸟还。长卿何处是，直北望燕关。
初秋
吕本中（宋代）

凉风惊木叶，意欲作深秋。客病浑如昨，囊空却自由。

因闲得饮酒，端坐胜封侯。寄语平生友，当能为我谋。
同咏坐上玩器 乌皮隐几
谢朓（南北朝）

蟠木生附枝。
刻削岂无施。
取则龙文鼎。
三趾献光仪。
勿言素韦洁。
白沙尚推移。
曲躬奉微用。
聊承终宴疲。
爱九兄旧句
苏泂（宋代）

眼看绿樽花下去，情知清话竹边留。
禊觞岂是荒耽具，晋士那无经济谋。
菩萨蛮 湖楼宴罢，和夏卤均韵
顾贞观（清代）

桦烟一抹轻绡护。脂香暗觉杯行互。狂捉缕金鞋。问郎真醉耶。

行筝连夜雪。柱冷湘弦折。红豆数来多。曲终人奈何。
秋懹
陆游（宋代）

村晚归牛下，林昏宿鸟喧。
微升天际月，半掩水边门。
衣杵悲边信，渔歌断客魂。
老人交旧尽，此意与谁论？
清明
吴兰畹（清代）

弹指光阴百六时，故乡景物转凄其。碧桃影里停游骑，红杏村凄认酒旗。

细雨楼台飞燕子，春风帘幕啭莺儿。不知此日关门柳，羌笛声凄馀几枝。
不雨一绝
苏籀（宋代）

云将礮车来御敌，雨师箭镞插于房。
西成一颗望千滴，跋扈朱明未可量。
玉锄头
贾似道（宋代）

黑牙黑面不堪收，此等虫儿莫去求。
若得面肥头脚大，杜家名号玉锄头。
偈六十三首
释道宁（宋代）

春风习习，春日熙熙。
鸟啼东岭上，花发树南枝。
园林并紫陌，赏玩颇相宜。
行人半醉半醒，游客似憨似痴。
或歌或舞，或笑或悲。
头头尽是吾家事，处处全彰妙总持。
因甚把住，特地生疑。
辜他古德，努力披陈。
不省这个意，修行徒苦辛。
八绝诗 其六 归云洞
王禹称（宋代）

碧洞何眈眈，呀然倚山根。朝云出如呕，暮云归如吞。

大块气不死，兹为玄牝门。怪石拥左右，势若貙虎蹲。

旁行数十步，漆黑不可扪。安得鞭烛龙，为吾前驰奔。

寻尽神仙窟，一一知其源。
送晁补阙归日本国
赵骅（唐代）

西掖承休浣，东隅返故林。来称郯子学，归是越人吟。

马上秋郊远，舟中曙海阴。知君怀魏阙，万里独摇心。
雪霁古直结苍过宿旅斋同赋
倪濂（清代）

贫巷荒斋寂，荆扉昼掩时。冷吟依宿火，软语把深卮。

雪净鸦归晚，泥融马到迟。夜寒眠不稳，烧烛共论诗。
法华庵同诸开士限韵
袁宏道（明代）

送云归老岫，荷蓧量幽潭。古榻连池损，痴禅著谜参。

閒胶踏石连，小立探春骖。竹路编龙子，花时过长男。

草侵红版谷，蕉短绿天庵。角焰抽寒穗，垆丝吐睡蚕。

农人占九九，童子契三三。溪鸟藏深滟，涧毛露浅鬖。

疏经通老衲，书额过精蓝。欲访东林去，陶家借竹蓝。
康定军使高秘丞自襄时农寺勾业寺丞自光化相
曾巩（宋代）

千里分符汉上城，为僚方喜得时英。
已无楚泽行吟意，便有南时坐啸名。
骥力用来精爽紧，鹓行归去羽翰轻。
须知别后狂山简，梦寐清谈鄙吝生。
杂诗二首 其一
卢象（唐代）

家居五原上，征战是平生。独负山西勇，谁当塞下名。

死生辽海战，雨雪蓟门行。诸将封侯尽，论功独不成。
路旁树
马戴（唐代）

古树何人种，清阴减昔时。
莓苔根半露，风雨节偏危。
虫蠹心将穴，蝉催叶向衰。
樵童不须翦，聊起邵公思。
题李氏拥万堂
喻良能（宋代）

我如王恭读书少，君如邺侯藏书多。
排签插架三万轴，知从何处能网罗。
上自先秦下五季，奥帙隐篇皆略备。
不同邢邵嬾校仇，丹墨精研吁可贵。
君不见庐山先生子李子，白石房中富文史。
胸蟠万卷笔如神，事业文章俱两美。
又不见西蜀刘公少常伯，平生醢芹嗜图籍。
倾赀尽写中秘书，随身卷轴车连轭。
迩来置书事经纶，论思献纳日日新。
君今堂中书汗牛，愿君学李兼学刘。
尽揽英华归肺腑，一鸣便作冲天举。
叹毕少府以持法无隐见系
钱起（唐代）

用法本禁邪，尽心翻自极。毕公在囹圄，世事何纠纆.

翠凤呈在瑞，虞罗寄铩翼。囚中千念时，窗外百花色。

落景闭圜扉，春虫网丛棘。古人不念文，纷泪莫沾臆。
黄府君挽词 其一
王十朋（宋代）

不杂商山绮与园，生涯占得小桃源。平生隐德知多少，跨灶诜诜已六孙。
闻闵廷言周琏下第
贯休（唐代）

前榜年年见，高名日日闻。常因不平事，便欲见吾君。

兄弟居清岛，园林生白云。相思空怅望，庭叶赤纷纷。
寄题天台临海白鹤庙康济泉为颜鲁子少卿作
李流谦（宋代）

将军射虎不射石，石作於菟能没镝。
翻然再探弓不力，俊鹘豪鹰眼前失。
两泉后先今抗行，何物使之令人惊。
泉出在山流在地，却似只从方寸生。
沉沉玉甃碧双峙，旱为甘霖渴为醴。
白鹤千年归不归，半夜空山泣神鬼。
令君为政无近名，天以斯泉印其清。
泉边有树仍蔽芾，他日思君於此地。
谒清烈庙登独醒亭
王十朋（宋代）

我醉亦如众，亭惭登独醒。惟知慕清节，首为绘仪形。
依韵奉和判府司徒侍中壕林
强至（宋代）

星榆落种还生地，营柳移根总傍壕。
夸父林稠宜较盛，太师垣峻敢争高。
岁科充蠹疲民产，城守胜提壮士旄。
长与万家添外圉，邺人心结此思牢。
戊辰岁江南感怀
齐己（唐代）

忽忽动中私，人间何所之。老过离乱世，生在太平时。

桃李春无主，杉松寺有期。曾吟子山赋，何啻旧凌迟。
风入松 闲适十首 其一
高濂（明代）

一春常为看花忙。载酒扶航。阴晴不断西湖路，偏怜山水情常。

晴柳桥边醉月，桃花堤上飞觞。

撩人芳草带斜阳。绿软红香。朝来风雨春无主，眼前彫谢韶光。

烧烛漫浮烟水，高歌且着颠狂。
和闲来
邵雍（宋代）

以身观万物，万物理非遥。
马为乘多瘦，龟因灼苦焦。
能言谢鹦鹉，易饱过鹪鹩。
伊洛好烟水，愿同渔与樵。
上林白鹿赋附歌
萧昕（唐代）

德由庾兮群物凑，协嘉祥兮扰灵兽。感欣合于天符，遂充塞于君囿。
野处有诗羡山居小隐之广而有拓地不可之叹
洪适（宋代）

败叶翻风策策声，山根可掬石泉清。东邻美荈久成坞，北陌新柑小筑城。

台在家边来更好，地连郭外得非荣。曾楼纵目无穷景，安用垂涎杖屦行。
论青黄色
贾似道（宋代）

翅金肉白顶红麻，项糁毛青腿少瑕。
更有一双牙似墨，这般相貌最为佳。
送范尧夫
文同（宋代）

遝遝走闾巷，都人起中宵。
相拥候府门，惟恐失此朝。
尽言来送公，车马城北桥。
桥边脂辖亭，大尹此相邀。
歌管盛宴集，簪裾合群僚。
四座酒既行，相顾魂已销。
亭前有杨柳，秋风减长条。
折以持赠公，莫厌霜叶凋。
节物虽谓晚，比春情更饶。
递起劝公饮，双呼金翠翘。
岂徒要公醉，恐公遽乘轺。
借问何尔为，重公若琼瑶。
美质未省变，与人存久要。
既莫不可留，征衫遂飘飘，
鸣驺过升迁，群甿闹如蜩。
感公来二年，免我于无聊。
今公舍我去，何由借诸朝。
愿君富且贵，寿命等松乔。
直似先令公，巍巍佐唐尧。
涕泪逐公行，不惮公更遥。
公诚上下通，和如奏笙箫。
所以得如此，人情不相辽。
嗟同缪与公，一时赴弓招。
于今二十年，不见有所超。
前日荷君相，与印垂之腰。
使归守山郡，藏伏甘寂寥。
闻公将治行，乃心日夜摇。
恨不能送公，俯首类酸痟。
徒为送公诗，有如草虫喓。
强勉写之去，忧来立危谯。
谢侃老惠乳糕
袁说友（宋代）

多病柘浆酒，閒愁梅雨天。
婆娑清梦断，剥啄好音传。
怜我虀盐薄，从渠乳酪鲜。
莫嗟闻道晚，著意问师禅。
闻子规
杜荀鹤（唐代）

楚天空阔月成轮，蜀魄声声似告人。
啼得血流无用处，不如缄口过残春。
答舅氏时诏不就学官者郡勿举故见督赴期
刘敞（宋代）

飞鸟知深林，潜鱼乐渊浚。升沉久相笑，出处各自殉。

漆雕不愿久，孟子耻独进。轩冕世所荣，吾斯未能信。

辟雍焕文章，王国聚英俊。及门足自喜，内省愧多吝。

且将事畎亩，亦以乐尧舜。悠悠谢知音，当识斯言讱。
寄陆载之
周一士（明代）

短发论文日，头颅今若何。贫非缘酒债，瘦岂为诗魔。

野梦徒蕉鹿，时情任雀罗。谁能游五岳，婚嫁累人多。
故宫
黎廷瑞（宋代）

麦饭苦经营，桑田许变更。
饥鸦啼古井，独鹳下荒城。
落日关河迥，东风草木荣。
苍苍十二桧，颜色尚承平。
松江蒪菜
杨万里（宋代）

鲛人直下白龙潭，割得龙公滑碧髯。
晓起相傅蕊珠阙，夜来失却水精帘。
一杯淡煮宜醒酒，千里何须更下盐。
可是士衡杀风景，却将膻腻比清纤。
太湖诗。练渎（吴王所开）
皮日休（唐代）

吴王厌得国，所玩终不足。一上姑苏台，犹自嫌局促。

艅艎六宫闹，艨冲后军肃。一阵水麝风，空中荡平渌。

鸟困避锦帆，龙跧防铁轴。流苏惹烟浪，羽葆飘岩谷。

灵境太蹂践，因兹塞林屋。空阔嫌太湖，崎岖开练渎。

三寻齾石齿，数里穿山腹。底静似金膏，砾碎如丹粟。

波殿郑妲醉，蟾阁西施宿。几转含烟舟，一唱来云曲。

不知阑楯上，夜有越人镞。君王掩面死，嫔御不敢哭。

艳魄逐波涛，荒宫养麋鹿。国破沟亦浅，代变草空绿。

白鸟都不知，朝眠还暮浴。
水调歌头·江涨解网雨
李流谦（宋代）

江涨解网雨，衣润熟梅天。高人何事，乘兴来寄五湖船。才听咚咚叠奏，呕轧撸声声齐发，几别故州山。转盼青楼杪，已在碧云端。渡头月，临晚霁，泊清湾。水空天静，高下相应总团圞。遥想吾家更好，尽唤儿曹泛扫，欣赏共婵娟。应念思归客，对此不成眠。
杂感
李龏（金朝）

五尺长琴被独弦，大音浊世没人传。一声弹入碧空去，三十六峰收紫烟。
与何光远赠答诗（催妆二首）
何光远（唐代）

玉漏涓涓银汉清，鹊桥新架路初成。

催妆既要裁篇咏，凤吹鸾歌早会迎。

宝车辗驻彩云开，误到蓬莱顶上来。

琼室既登花得折，永将凡骨逐风雷。
阙题
刘跂（宋代）

君家十亩春苍筤，犀株解箨冰玉香。山东麦饭藜羹客，有底诗情合得尝。
题丹枢先生草庵
白玉蟾（宋代）

数朵奇峰如削玉，一溪秋水生寒绿。
幸有白云深处茅，更兼明月坛前竹。
诛茅伐竹结蘧庐，现成山水可樵渔。
随缘随分山中住，收拾摩尼如意珠。
草庐道人贫彻骨，一庐潇洒空无物。
身中有宝不求人，价大难酬不拈出。
朝朝暮暮了身心，山自开花鸟自吟。
未见桑田成海水，夕阳几度锁平林。
住此草庐无别术，终日凝神惟兀兀。
不是十洲三岛仙。亦非阆苑蓬莱客。
是个逍遥无事人，庐中涵蓄一壶春。
窗前明月千年影，枕上清风万劫声。
庐内主人那个是，古今占断清闲地。
忽然洗面摸得鼻，不饮不食亦不寐。
庐空人去烟濛濛，白鹤呼云满碧空。
一瞻元始天尊面，处处为庐处处同。
有个草庐不复小，此是虚空那一竅。
顶头不挂一茎茅，万象森罗为拱斗。
劫火洞然毫末尽，此庐不坏人如旧。
奉和御製皇太后恭谢太庙
夏竦（宋代）

圣哲因心迈古先，亲裁礼乐定牺牷。
祼成文母膺鸿佑，永指南山比寿年。
何夕 其三
王彦泓（明代）

香风吹至又吹还，一摺银屏万叠山。别院易耽千日闷，并房难耐半宵闲。

频看昨夜新圆镜，更赠婴年旧弄环。白昼未堪同笑在，隔窗贪听佩珊珊。
卓持者手持筇竹见遗书六言一偈
孙觌（宋代）

滇池赤藤使者，太乙青藜老仙。如何一筇九节，拄到玉女盆边。
梅花喜神谱·烂熳二十八枝
宋伯仁（宋代）

冬冬和歌管，蒉桴无复存。
堪笑不知量，以布过雷门。
送乡人宗旨上坐
章甫（宋代）

久客不忘归，相逢喜乡曲。
杖藜时过门，软语伴幽独。
翩翩别我时，芒鞋踏清秋。
二浙富山水，令人怀昔游。
我今齿发衰，闻道不加进。
羡君方妙龄，六翮宜自振。
末法日颓弊，丛林魔说多。
愿君择师友，金玉须琢磨。
他时重逢迎，洗耳听高论。
岂惟慰相思，亦以警老钝。
颂古三十八首
释从瑾（宋代）

佛手驴脚生缘，南海波斯泛铁船。
精金美玉团堆卖，毕竟何曾直一钱。
次韵李参政湖上杂咏录寄龙鹤坟庐
魏了翁（宋代）

百年狐兔窟，污我黄河流。
盘盘帝王州，仅与瓯脱侔。
秋风壮夫泪，禾黍莽平畴。
在兖州饯宋五之问
骆宾王（唐代）

淮沂泗水地，梁甫汶阳东。别路青骊远，离尊绿蚁空。

柳寒凋密翠，棠晚落疏红。别后相思曲，凄断入琴风。
次韵吴伯庸竹间梅花十绝 其六
释绍嵩（宋代）

雪引春归竹外梅，慇勤今日一时开。知音未出吴公子，长到花时把酒杯。
句
张为（唐代）

到处即闭户，逢君方展眉。（《纪事》云为此句最有诗称）
喜赵宾旸至次韵舟行二首
方回（元代）

忆泛桐江水，真成照胆清。
熟知渔父乐，恨乏钓船轻。
身老不重少，潮平还复生。
谁能似沙鸟，兴废了无情。
点绛唇·人道长生
周紫芝（宋代）

人道长生，算来世上何曾有。玉尊长倒。早是人间少。四十年来，历尽闲烦恼。如今老。大家开口。赢得花前笑。
乾道七年恭上太上皇帝太上皇后尊号十一首
佚名（隋代）

备物陈矣，礼乐明矣。
天子扆止，迨尔臣矣。
陟降维则，恭且勤矣。
茫茫四海，德教形矣。
鹞儿岭
李溥光（元代）

摵摵寒沙投马蹄，萧萧胡吹袭春衣。冰坚石齿河声断，霜落川春树影稀。

长路几经行客老，青山长见白云飞。何时还却行缘债，卓个茅庵冷翠微。
梦玉人引
范成大（宋代）

共登临处，飘风袂、倚空碧。雨卷云飞，长有桂娥看客。箫喜生春，云锦城如画，雪山无色。一梦才成，恍天涯南北。
舞余歌罢，料宣华、回首尽陈迹。万里秦吴，有情应问消息。我欲归耕，如何重来得。故人若望江南，且折梅花相忆。
绛溪
郑城某（宋代）

一带波光绕翠屏，森森万木拥幽清。
小臣已作□□想，愿赋中兴颂圣明。
和裴库部诸家雪 樵家
刘攽（宋代）

山木琼瑶合，溪风虎豹哀。旧林迷处所，破斧独归来。

世路深泥滓，生涯半死灰。谁怜廊庙语，正复此遗材。
和主司王起（一作和主司酬周侍郎）
唐思言（唐代）

儒雅皆传德教行，几崇浮俗赞文明。龙门昔上波涛远，

禁署同文渥泽荣。虚散谬当陪杞梓，后先宁异感生成。

时方侧席征贤急，况说歌谣近帝京。
泛彭蠡湖
李时行（明代）

浩荡湖光迥，虚涵河汉明。万峰朝霭净，一苇客帆轻。

地跨三吴胜，江连七泽平。鱼龙时隐见，舟楫互纵横。

日月浮金晕，风波激玉声。方壶晴掩映，圆峤远峥嵘。

阳鸟寒依渚，残虹夕抱城。感时思击楫，俯念愧登瀛。

塞北犹防□，江东未解兵。艰危堪涕泪，回首忆神京。
车驾驻润州幸少傅杨公私第欢燕累日恭述六首
朱厚照（明代）

先朝宰辅寓京师，翠辇临门或有之。
独是远临家食地，无人得似荷恩私。
夜深莲炬半烧过，模写神功入咏歌。
直继诗人《常武》什，下看韩愈颂元和。
柳宿垂光应不虚，百花深处设仙厨。
不愁调膳无滋味，旧日盐梅尚有余。
芳园一日驻龙旂，从此清芬胜旧时。
想是御香零落在，花神收拾上花枝。
才宣索句便相催，顷刻吟成烛未灰。
写进御前蒙鉴赏，亲闻天语叹奇才。
夜深花露滴高枝，还许殷勤进寿卮。
听得侍臣私共语，天颜喜剧倍常时。
读明妃曲
吴希贤（明代）

马上琵琶泪眼枯，黄云沙碛隔单于。从来妖艳倾人国，在汉何如远在胡。
沁园春 其二十九 彭编修凤过白鸥园，用辛稼轩韵
夏言（明代）

濲水偶逢，西湖久客，今日君来。喜锡杖能携，破除烦恼，荷衣初制，摆脱尘埃。

八角池边，白鸥园上，一曲春词对客裁。念林翁，似山阴野客，兴尽船回。

城南有个茅斋。爱竹里、柴门临水开。更细路穿松，最宜踏雪，小桥跨涧，偏称观梅。

王氏堂槐，宝家庭桂，一任天公为我裁。且约君，向武夷九曲，长笑徘徊。
辞众颂
释宗印（宋代）

四十九年，一场热鬨。八十七春，老汉独弄。谁少谁多，一般作梦。

归去来兮，梅梢雪重。
再答六司谏
熊学鹏（清代）

思君正咏池塘句，忽接鱼笺笑口开。狂熊于今犹未减，素心依旧不须猜。

采风已有诗千首，遣兴何妨酒百杯。同在天涯怀凤阙，几时联辔入燕台。
满庭芳
黄公度（宋代）

章守三咏，所谓包公堂、清心堂、披云楼，诗见集中。熊罴入梦，当重九之佳辰；贤哲间生，符半千之休运。弧桑纪瑞，篱菊泛金。辄敢取草木之微，以上配君子之德。虽词无作者之妙，而意得诗人之遗。式殚卑悰，仰祝遐寿。

枫岭摇丹，梧阶飘冷，一天风露惊秋。数丛篱下，滴滴晓香浮。不趁桃红李白，堪匹配、梅淡兰幽。孤芳晚，狂蜂戏蝶，长负岁寒愁。

年年，重九日，龙山高会，彭泽清流。向尊前一笑，未觉淹留。况有甘滋玉铉，佳名算、合在金瓯。功成后，夕英饱饵，相伴赤松游。
送贺子忱漕闽
张嵲（宋代）

上蔡旧名士，中台令望郎。
行驰封传宠，路向七闽长。
山水闻清远，官曹试暇皇。
遥怜荔枝熟，虚馆进风凉。
文显兄弟见过
赵蕃（宋代）

东郭有二士，闭门甘一箪。
贫非原宪病，诗岂孟郊寒。
俗子往不顾，斯人交亦难。
若为能步屧，相与转林端。
嘲钦师
吴芾（宋代）

师与予心总爱山，从来已许伴予閒。
若为一出俄经月，却恋尘凡未肯还。
塞上曲
敖英（明代）

军中频宴乐，醉后拥雕鞍。
紫塞连天远，黄云拂地寒。
羌儿叱拨马，胡女固姑冠。
两两三三去，营门倚笑看。
雨四首
杜甫（唐代）

微雨不滑道，断云疏复行。紫崖奔处黑，白鸟去边明。

秋日新沾影，寒江旧落声。柴扉临野碓，半得捣香粳。

江雨旧无时，天晴忽散丝。暮秋沾物冷，今日过云迟。

上马迥休出，看鸥坐不辞。高轩当滟滪，润色静书帷。

物色岁将晏，天隅人未归。朔风鸣淅淅，寒雨下霏霏。

多病久加饭，衰容新授衣。时危觉凋丧，故旧短书稀。

楚雨石苔滋，京华消息迟。山寒青兕叫，江晚白鸥饥。

神女花钿落，鲛人织杼悲。繁忧不自整，终日洒如丝。
里翁行
陈与义（宋代）

里翁无人支缓急，天雨墙坏百忧集。
卖衣雇人筑得墙，不虑偷儿披户入。
夜寒干陬不经过，偷儿若来知奈何。
君不见巴丘古城如培塿，鲁肃当年万人守。
平等会 本名相思会继古韵
马钰（金朝）

信口便胡轰，不管无腔调。畅我情怀歌舞，一任人笑。

还童返老。志在无忧恼。向妙处，下功搜，细勘校。琼浆恣饮，元气充来饱。

锻炼神丹，无大无小。胎仙养就，捧出灵芝草。便自炫，这番儿，道决了。
和邓慎思未试即事杂书率用秋日同文馆为首句三首 其三
李公麟（宋代）

今朝庭鹊喜，灯为一花开。侧指皂囊去，转头骢马来。

新橙家斫鲙，残菊客浮杯。乐事连休日，须凭酒作媒。
日晚夜步过孙监丞
刘敞（宋代）

幽居巷南北，鸡犬略相闻。乘兴偶有适，杖藜聊复勤。

高城秋草落，密树夕光曛。微尔开三径，悠悠麋鹿群。
次楼宗簿祷雨韵
陈宓（宋代）

旱气满南州，深贻旰食忧。
蟹能升古井，龙敢卧深湫。
德政真无愧，丰年信可求。
野人无别慕，鼓腹事西畴。
报同守永昌
庞一夔（明代）

宦辙铜标西更西，博南一望瘴云迷。六年剖竹分麟虎，万里探奇向马鸡。

御象行春明汉节，穿貤市粟透蛮溪。家传治谱存滇曲，此日登祠问故黎。
观老杜久客一篇其言有感于吾心者因为八咏 其五 去国哀王粲
程俱（宋代）

献纳无明略，衰迟只故乡。养痾凭药裹，扫迹寄僧坊。

不作荆州客，空悲汉署郎。登楼那暇赋，衰鬓白苍苍。
送古壶与人
赵师秀（宋代）

小壶纯素无文采，验是殷商物至今。
损处怕教凡手触，铸时应有吉星临。
久藏厚土金声尽，微贮清泉翠色深。
持赠高人安几席，为勾古意入新吟。
踏莎行·声迹随风
陈德武（宋代）

声迹随风，浪痕如霰。蓝桥路远无由见。黄昏肠断倚阑时，看看数尽南飞雁。日理丝机，宵拈针线。春秋不管莺和燕。欲将心事诉佳期，回文直上金銮殿。
退食
刘崧（元代）

退食还西舍，单居少四邻。入门惊落叶，振席愧流尘。

狞犬偏嘷客，饥猫亦恋人。自怜仍自慰，俯仰向谁陈。
七夕
真山民（宋代）

世上痴儿女，争趋乞巧筵。
妇鸠甘抱拙，不诌鹊桥仙。
因梦二老亲夜寐不成
黄淮（明代）

云连瓯越路途赊，翘首高堂暮景斜。致孝未成乌反哺，负愆忽讶兔投罝。

梦魂来往浑无定，消息沉浮更可嗟。大节未酬诚可愧，皇恩犹待听宣麻。
偈颂一百零二首 其一○三
释绍昙（宋代）

秋晚台星照命宫，不亨通事亦亨通。持还赵国连城璧，换我萝窗一枕风。
新春感事八首终篇因以自解
陆游（宋代）

锦城旧事不堪论，回首繁华欲断魂。
绣毂金羁三十里，至今犹梦小东门。
偈颂六十七首
释原妙（宋代）

水中咸味，色里胶青。
决定是有，不见其形。
见其形，失却山前一村人眼睛。
送刘仲鼎浏阳教四首 其三
方回（元代）

浏阳吾未到，畴昔到长沙。文定诸胡子，宣公故相□。

□□□已化，心皎月无瑕。□□寻方册，灯昏眼易花。
赠隐峰道人
徐庸（明代）

隐峰道者儒仙流，胜览久向江湖游。六经诸史饱胸腹，气吐虹霓冲斗牛。

异人遭遇传其道，法本先天属祈祷。元神感格在结幡，纵有凶荒悉安好。

往昔荆襄旱暵年，万亿农民愁井田。禾苗多少种赤土，云霓望断空青天。

斯时两度焚符篆，鬼骇神惊走雷电。甘澍倾盆满四郊，黄童白叟俱欢忭。

即今吴越连岁间，旱魃作灾非等闲。府卫致词恳相请，沛泽应祷从天颁。

济物以来凡几度，一片灵台甚清素。兔走乌飞二十秋，半点尘埃不曾污。

古称公远与守贞，月鼎元初沈野云。汗青书里载名字，方驾前人惟有君。

况君伦理敦乡俗，孝亲友弟家和睦。兰芽桂子倍荣昌，棣萼荆花更芬馥。

老生八十加二春，结交来往情相亲。勉成长句托子墨，空言岂敢徒谆谆。
代陈应之作
陈渊（宋代）

淑德初无玷，高情更出尘。择邻思教子，剪发为延宾。

裁鉴推前识，提携即伟人。东床他日选，乌府号忠臣。
元信自当州遣朋尊以明彻冰壶名酒作二十八言
郑刚中（宋代）

是翁明彻一尘无，养就江心秋月孤。
自旧相从杯酒里，岂惟今日见冰壶。
次韵酬陈判官见贻
祖无择（宋代）

一篇为惠枉瑶封，疑是仙文自蕊宫。
始信夫君才力大，居然天地入形笼。
题鲜于蹈夫墨梅二绝句
张嵲（宋代）

不御铅华着素衣，玉奴风调似清姿。
何郎不作凌风句，幻出江南烟雨时。
阑干曲
郑珍（清代）

釭壁沉沉霜人影，博山云断金虬冷。嫦娥袖薄双臂寒，夜长软虬梅花颈。

玉台紫雾荒荒间，翡翠珊瑚含木难。苕华姊妹又千载，当年暗记红阑干。

捣齑破臼种荼子，待看黄人贴天死。月查高挂九枝镫，却教谁指秋河水。

兰叶萧萧泣露凉，芙蕖花覆黄鸳鸯。檀槽不伴玉笛老，手把灵犀到天晓。
题玉芝赵尊师院
李洞（唐代）

晓起磬房前，真经诵百篇。漱流星入齿，照镜石差肩。

静闭街西观，存思海上仙。闲听说五岳，穷遍一根莲。
宿白羊二绝
李流谦（宋代）

入得瞿塘始敛愁，峡山行尽放眉头。
澄江一道元如许，自在身心自在舟。
哭宛君姑叶安人（二首）
李玉照（清代）

想像丰姿欲见难，春风容易妒花残。
焚香手把遗编读，百遍长吁斗鸭栏。
小孤索同黄士殷同赋
蔡齐（宋代）

缆舟宿松县，我友爱奇观。
爱登小孤山，千里瞰江岸。
窄塞峡浪喧，微茫渚沙漫。
临深看泳鱼，思归闻啼雁。
茫茫吊千古，俯仰亦嗟叹。
君侯金玉章，贻我舟中玩。
送方添粹
刘克庄（宋代）

忠惠横经地，今将五十秋。
诸生迎谒庙，吾子往监州。
吏散斋堂静，朋来郑校修。
勿嫌员外置，风月满鸿沟。
乙巳春夏间民饥更甚老农述此 其一
朱浙（明代）

年祲此际浑无赖，麦病民间更不禁。屈指榆花秋早晚，澹烟荒草正春深。
山居杂诗九十首
曹勋（宋代）

莫怪游春频，只被老逼身。
念此乐天语，诚哉辞甚真。
遵行我不倦，治具当勿嗔。
持炬接迎我，村醉欹冠巾。
代挽前人二首
刘宰（宋代）

世德隆周翰，通才压汉儒。
花城颂遗爱，榆塞钟成模。
浩穰须君重，论恩协帝谟。
匡庐游不及，寒月淡平芜。
夜泊平望终夕不寐三首
杨万里（宋代）

一生行路便多愁，落得星星雨鬓秋。
数尽归程到家了，此身犹未出苏州。
又和
韦骧（宋代）

强继高吟岂足论，聊持布鼓过雷门。解颐传咏知辞妙，落笔酬言怯思昏。

霜叶舞风鸣碧瓦，寒云漏月射清尊。好传秀句频惊座，索马行将戒守阍。
别林和卿二首
曾丰（宋代）

甚矣身如幻，加之迹若浮。
妙山孤倜傥，良友贰遨游。
水挟月涵夜，风推雨郁秋。
物来吾不拒，随件以诗收。
九仙瀑布泉
柳德骥（宋代）

白云深处是仙乡，石涧飞流瀑布长。
天插一泉声潄玉，地高六月夜凝霜。
烟霞极目浮孤屿，萝薜牵衣出上方。
明发阴晴谁借问，虚名终愧梦黄粱。
点绛唇·身後功名
辛弃疾（宋代）

身後功名，古来不换生前醉。青鞋自喜。不踏长安市。竹外僧归，路指霜锺寺。孤鸿起。丹青手里。剪破松江水。
曲院输麦二十二韵呈开父
王安礼（宋代）

自讼愚且鄙，平生事辞翰。为文谢超卓，得禄未盈寸。

一官走穷僻，百事真黾勉。昨者得州帖，输租被公选。

曲舍只容膝，侍立如牛喘。逄逄鼓咽耳，漠漠尘翳眼。

微风六月息，烈日四檐短。一座洒腥雨，万夫挥午汗。

斗升烦较量，朱墨谩勾窜。岂惟畏刑书，农事宁可缓。

赖有葛衣翁，志趣颇高简。爱民一心劳，慰我百忧遣。

谁人坐华堂，玉簟罗婉娈。清樽近美竹，冰纨依素扇。

贤愚定劳逸，贵贱天所绾。赋分乃自然，何须慕华弁。

况予山野姿，夙尚本萧散。萦缠正自取，有类蚕作茧。

得桷未知渐，盈庭巳占艮。恍怪旧学凋，冥羞素期舛。

便当谢官长，趋墀来敛板。才谫又不力，引去非宜款。
奉同太宰节使朱先生和郭景纯游仙九首次其韵 其四
包世臣（清代）

拔宅腾太清，婴儿脱行谢。帝曰余汝嘉，为卯舞韶夏。

大彼晋相国，蓬心终不化。仙僚追游娭，云隙翔鹤驾。

回首见妖氛，苛政爇编舍。手援无斧柯，忆昔转悲咤。
胥启道次韵见寄复和之
释德洪（宋代）

少年翰墨擅时名，老爱江乡翠巘横。闻道异书常自校，近来佳句与谁评。

幽寻湘水映衣碧，小寝晴窗泼眼明。寄我三诗争妙丽，疑公曾梦笔花生。
三登乐·方帽卫寒
范成大（宋代）

方帽卫寒，重检校、旧时农圃。荒三径、不知何许。但姑苏台下，有苍然平楚。人笑此翁，又来访古。况五湖、元自有，扁舟祖武。记沧洲、白鸥伴侣。叹年来、孤负了，一蓑烟雨。寂寞暮潮，唤回棹去。
周十三丈约同马三丈入青原山赋诗五首以记行
赵蕃（宋代）

渡江不待饷，胜士约三行。
梦境故常在，重来年漫更。
又成春雾扫，何日野田耕。
要向思公问，灯明香缕横。
喜雨口号呈陈守伯固十二首
陈造（宋代）

醮坛初上水沉烟，甓社龙公敢晏眠。
为建清泠三万斛，坐令翠密舞中田。
渔父词一十八首。自无忧
吕岩（唐代）

学道初从此处修，断除贪爱别娇柔。

长守静，处深幽，服气餐霞饱即休。
诸公约游诸山而雨分韵得莲字
周紫芝（宋代）

华省缪通籍，群公接蝉联。坐曹苦无事，笑语相周旋。

蛛尘生印窠，雌黄入遗编。赐沐不反舍，环湖走层巅。

况乃三神祠，仿佛在云烟。蓐食戒明发，著鞭飞晓鞯。

白石望磊磊，跳珠忽溅溅。咫尺不得往，使我意惘然。

谁当却丰隆，旷荡开青天。同升太华顶，共摘玉井莲。

斯盟可重寻，慎勿轻弃捐。
送罗著作奉使湖湘
王禹偁（宋代）

使星躔次入长沙，晓别延英去路赊。
数刻漏中承密旨，几重湖外奉皇华。
山行马拂湘川石，寺宿僧供岳麓茶。
回日期君直西掖，当阶红药正开花。
游天台桐柏观二首 其二
罗适（宋代）

金庭福地竟如何，当日山前异事多。子晋高风传世表，仙翁遗迹在岩阿。

三清路远须由学，九转功成岂怕魔。我有玉符真诀在，黄衣谁肯远相过。
又和前韵十首
廖行之（宋代）

客舍袁安雪壅扉，清标廪廪讵容欺。
如今冻解梅无恙，还似高眠甑不炊。
新开湖诗 讽甄何二君南湖养鱼
蒲宗孟（宋代）

剩将鳣鲔散南湖，一细千鳞已有馀。传舍客来须纵食，莫教弹剑叹无鱼。
梅
李啸轩（宋代）

傲寒特地占春光，不是东皇用意偏。
只恐百花羞见面，故教回避艳阳天。
戏社正李子温
邹浩（宋代）

红莲上客有新篇，不见长安驿使传。寄语持纲社中老，可怜三百青铜钱。
寿安抚伯父
楼钥（宋代）

东楼德泽流无穷，我公挺生庆所钟。
琼枝玉树莹精彩，迥然不所风尘中。
少年慷慨吐虹气，文词元不减侪辈。
胸中妙蕴经纶才，剸剧裁繁特余事。
曾从莲幕试牛刀，举城但识刘功曹。
澜翻荐口动天听，一语便逾华衮褒。
上方欲革岭南币，柬才果得吴刺史。
不妨一勺饮贪泉，清德泠泠今可纪。
凭轼雍容安七闽，列郡合词称得人。
从兹十载秉麾节，坐令万里回阳春。
洞庭风月潇湘雨，君王无复忧南顾。
抗章乞得半生闲，遥指家山赋归去。
庙堂未肯闲宏材，大开东合需公来。
朝随召节赴天阙，夜驰使馹归长淮。
广陵卧治要汲直，金节荧煌照熊轼。
底用腰缠十万钱，且看身享二千石。
忽思鲈脍寒菰羹，拂衣欲遂乡关情。
视去西阳如脱屣，意色萧然同斗生。
画船重泛西湖上，水光山色都无恙。
主人管领东风回，故园桃李倍清爽。
六鳌背负三山归，轮囷老桧苍龙姿。
了无尘俗败人意，棐几长物皆瑰奇。
横岸纶巾披鹤氅，神情直出羲皇上。
尘事到头曾不闻，卧听歌台传暖响。
百花堂前手自栽，兴来一杯复一杯。
人生亦欲自适尔，富贵於我何为哉。
中春况属悬弧旦，史君亭榭风光暖。
东君预借一分春，不许芳菲作春殿。
绮罗香深初肆筵，弟兄酬酢杯相传。
此时更复惜一醉，君从何处拚垂莲。
五侯贵盛德未美，簪缨不满高阳里。
何如清白传家风，奕世青毡尽朱紫。
燕居今喜相比邻，其如四海须陶钧。
羽书鼎来在朝夕，何数羔雁徒成群。
芙蓉城中有仙宅，十洲三岛环其侧。
此中乐不减商山，功成归作茹芝客。
胡丈广仲与范伯崇自岳市来同登绝顶举酒极谈得闻比日讲论之乐
朱熹（宋代）

我已中峰住，君从何处来。莫留岩底寺，径上月边台。

浊酒团栾坐，高谈次第开。前贤渺安在，清酹寄馀哀。
腊日四首
张耒（宋代）

腊云寒不动，残岁转萧条。
雪意千山静，天形一雁高。
冰留檐旧滴，红到杏新梢。
寂寞群儿笑，因文更解嘲。
自持 其一
孙原湘（清代）

未须惆怅但闻香，修到香中愿已偿。欲报深思难著迹，每窥微笑越周防。

花前苦劝耽诗瘦，灯后坚辞被酒狂。除却衾窝同梦外，尽抛心力效鸳鸯。
暮春联句九首
许月卿（宋代）

祥云仍瑞日，霁月更光风。
虹夜书舡满，鸡林诗贾通。
十行宽四海，一国咏三公。
经史遮眵目，古今浇渴胸。
太玄难准易，皇极辩非中。
清夜谈玄处，盛时无极翁。
乾坤涵奥学，日月照孤忠。
自信区区者，遥怜处处讧。
天无厌周德，年侯克商丰。
群后集班瑞，宗人宅受同。
太平无以报，真意渺何穷。
仓卒 其一
王文治（清代）

仓卒征南下碧油，初闻衽席过貔貅。服牛未定输粮策，缚虎先为入穴谋。

岂料空弮真遇敌，当时一饭胜封侯。星桥火树张镫夜，羽檄飞驰正未休。
邯郸少年行
郑锡（唐代）

霞鞍金口骝，豹袖紫貂裘。家住丛台近，门前漳水流。

唤人呈楚舞，借客试吴钩。见说秦兵至，甘心赴国仇。
辞夏口崔尚书
李频（唐代）

一饭仍难受，依仁况一年。终期身可报，不拟骨空镌。

城晚风高角，江春浪起船。同来栖止地，独去塞鸿前。
栖贤三峡桥
苏轼（宋代）

吾闻太山石，积日穿线溜。
况此百雷霆，万世与石斗。
深行九地底，险出三峡右。
长输不尽溪，欲满无底窦。
跳波翻潜鱼，震响落飞狖。
清寒入山骨，草木尽坚瘦。
空濛烟霭间，澒洞金石奏。
弯弯飞桥出，潋潋半月彀。
玉渊神龙近，雨雹乱晴昼。
垂瓶得清甘，可咽不可漱。
与长男浚图世科事
彭韶（明代）

莫恨当年志未酬，更思黾勉绍箕裘。鸡窗独掩槐花暮，蟾窟高箕桂子秋。

宦业成名存显晦，文章家数有源流。若能早立规模定，方可终身事进修。
一落索 其二 和郑省仓韵，因以为寿
方岳（宋代）

燕子催将初度，梨花指定清明。春风可是太多情。

乐事良辰一春。

绛老从头甲子，楚骚几度庚寅。晴光不隔凤凰城。

花底举头天近。
次韵相之木犀三首 其三
周紫芝（宋代）

兰芳九畹是同流，薜荔江蓠格未优。不为岩花作佳传，灵均空说楚江秋。
柳枝 其四 赵北口柳枝词
王士祯（清代）

楼船彷佛小江南。才剪溪藤蜀罽帆。飞花相送向何处，柳外官桥黄布帘。
冬游浮丘迟戴仪周李芳卿袁茂文三子
欧大任（明代）

落叶苍苔满翠陀，高楼爽气晚来多。萧条方外唯丘壑，酣畅尊前一啸歌。

西泛凫鸥何处至，东来车骑几时过。小山不用频招隐，知有幽情在薜萝。
泊青县
释大汕（清代）

扁舟秋水采芙蓉，夕照河亭乱草蛩。堤畔暮鸦依老树，风前落叶应疏钟。

归人乘月来清啸，断雁鸣霜度远峰。记得当年游览处，城边不见两株松。
江城子
曹良史（宋代）

夜香烧了夜寒生。掩银屏。理银筝。一曲春风，都是断肠声。杜宇欲啼杨柳外，愁似海，思如云。

背灯暗卸乳鹅裙。酒初酲。梦初醒。兰炷香篝，谁为暖罗衾。二十四帘人悄悄，花影碎，月痕深。
送容州程员外端州吴员外
徐铉（宋代）

士生秉道义，公论重才名。
美哉双白壁，高价等连城。
昔在南国时，折桂尝抗衡。
今为北朝客，通籍齐振缨。
连镳适炎徼，并命曲州兵。
地远乃寄重，无为惮遐征。
俗杂则财难，法在通其情。
投香与还珠，前哲有遗声。
君看奏谏者，接武趋承明。
掺袂赠斯言，斯言勿见轻。
和东玉少卿后池群雁
陈襄（宋代）

生意淹留白水塘，樊笼多事岂吾乡。
江湖已失秋南望，岁月犹欣塞北凉。
白日稻梁应饱足，青云岐路莫思量。
主人怜尔能鸣久，肯放逍遥物外翔。
无为洞口作
元结（唐代）

无为洞口春水满，无为洞傍春云白。爱此踟蹰不能去，

令人悔作衣冠客。洞傍山僧皆学禅，无求无欲亦忘年。

欲问其心不能问，我到山中得无闷。
恭纪惠献贝子王平定浙闽功迹颂言 其三
杨二酉（清代）

积善长馀庆，天家亿万年。维城开旧府，閟殿仰遗悬。

龙幕浮香雾，螭环引翠烟。蒸蒸兴孝思，俎豆永鳌巅。
可山写梅
叶茵（宋代）

放出东风手段，写成江路枝梢。
君复无声句法，要与广平解嘲。
题张约之长春阁
李之仪（宋代）

江山信美亦人同，寒暑随时兴易穷。寓意果能超物境，养花长欲占春风。

何须户外屦常满，自乐尊中酒不空。可笑道人犹有恨，一番红尽一番红。
端午日观骑士校艺怀来歌
王世贞（明代）

五月五日千花晴，怀来川头组练明。乘骢使者出行营，张侯手抚诸干城。

𦑂翿小带垂金铃，马耳削立听军声。弯弓技似无甘蝇，满若纤阿霹雳鸣。

尾衔飞镝双流星，锦毬揉裂纷紫缨。瞥然鸽起凌空冥，董生剑舞技何精。

雪山怒压霜涛崩，须臾突骑鼓不停。降番猬鬣殊狰狞，决骤拟肉中原兵。

何来一校驰相迎，恍如云中白角鹰。爪距格格摧秋翎，栏腰师比七尺轻。

败马局蹐不能行，掷来猊雏万众惊。问之乃是前董生，黄金凿落珊瑚倾。

野夫鲸吸乾沧溟，酒间慷慨涕泪零。漠南咫尺皆王庭，狼牙大纛天纵横，呜呼汝曹慎莫矜。
饯贺方回分韵得归字
游酢（宋代）

邀客十分饮，送君千里归。
情随绿水去，目断白鸥飞。
松菊今应在，风尘昔已非。
维舟待夜月，能不重依依。
秋夜独坐
黄庚（元代）

黄庭重读罢，掩卷对寒檠。
发为忧时白，心因学道清。
一窗秋月色，四壁夜蛩声。
坐倦闲欹枕，诗成梦不成。
张约啸岩书院
李龏（金朝）

雅调背时流，月分吟外秋。墨研青嶂石，茶泛碧霞瓯。

果熟猿难唤，松寒鹿自游。风前横一笛，不必更登楼。
风破寒江迟
林希逸（宋代）

倚棹吟将息，江神听亦痴。阴犹凝未散，风欲破应迟。

飒飒声虽凝，冥冥雾莫披。凌波疑有物，到晓尚多时。

空使蜚廉怒，翻令帝子悲。沉湘人在否，唤起赋椒蓠。
镜湖西南有山曰外山民某氏居之其居少西小潭
陆游（宋代）

汉东九十九重冈，武都九十九脉泉，岂如君家环翠阜，小潭佩玦声锵然。
我欲从君乞庵地，开轩下看泉中天。
金丹九转太多事，服水自可追飞仙。
云孙相遇不相识，笑问尘世今何年。
掬泉弄月清啸罢，却折玉井秋风莲。
霅溪夜宴诗（申屠先生献境会夜宴诗）
水神（唐代）

行殿秋未晚，水宫风初凉。谁言此中夜，得接朝宗行。

灵鼍振冬冬，神龙耀煌煌。红楼压波起，翠幄连云张。

玉箫冷吟秋，瑶瑟清含商。贤臻江湖叟，贵列川渎王。

谅予衰俗人，无能振颓纲。分辞皆乱世，乐寐蛟螭乡。

栖迟幽岛间，几见波成桑。尔来尽流俗，难与倾壶觞。

今日登华筵，稍觉神扬扬。方欢沧浪侣，遽恐白日光。

海人瑞锦前，岂敢言文章。聊歌灵境会，此会诚难忘。
葛公双井
董嗣杲（宋代）

仙翁洗药傍西湖，脉与灵山碧溜俱。
泉迸一枝源更异，甃分双眼味何殊。
石函霞涌沉铅汞，井屋风清转辘轳。
日日汲花朝复暮，当方曾说病人无。
南行
韩邦奇（明代）

两岁天涯总客程，萧萧此日复南行。新砂潮接长江下，渔浦风从北海生。

春色欲随吴地尽，野花空逐越山明。当年俊逸薇垣使，千里方舟独有情。